APCS เตรียมเพิ่มทุนจัดสรรผู้ถือหุ้นเดิม อัตราส่วนจองซื้อ 1:1 ที่ราคา 1 บ./หุ้น
APCS เตรียมเพิ่มทุน 329.99 ลบ. มูลค่าที่ตราไว้หุ้นละ 1 บ. รวมเป็นทุนจดทะเบียนใหม่ 659.99 ลบ. ด้วยการจัดสรรผู้ถือหุ้นเดิมอัตราส่วนจองซื้อ 1:1 ที่ราคา 1 บ./หุ้น
18 ก.ย. 2558

นายอภิชาติ การุณกรสกุล กรรมการผู้จัดการ บริษัท เอเชีย พรีซิชั่น จำกัด (มหาชน) หรือ APCS เปิดเผยว่า มติที่ประชุมคณะกรรมการบริษัทมีมติอนุมัติลดทุนจดทะเบียนของบริษัท จำนวน 19 บาทจากทุนจดทะเบียนเดิม จำนวน 330,000,000 บาทเป็นทุนจดทะเบียนใหม่จำนวน 329,999,981 บาท โดยตัดหุ้นสามัญที่คงเหลือและยังไม่ได้จำหน่ายจำนวน 19 หุ้นมูลค่าที่ตราไว้หุ้นละ 1 บาท 
รวมทั้งอนุมัติการเพิ่มทุนจดทะเบียนของบริษัทอีกจำนวน 329,999,981 บาท เป็นทุนจดทะเบียนใหม่ 659,999,962 บาท โดยการออกหุ้นสามัญใหม่จำนวน 329,999,981 หุ้น มูลค่าที่ตราไว้หุ้นละ 1 บาท และให้นำเสนอต่อที่ประชุมผู้ถือหุ้นเพื่อพิจารณาอนุมัติ
ทั้งนี้ จัดสรรหุ้นสามัญเพิ่มทุนจำนวน 329,999,981 หุ้น เพื่อเสนอขายในคราวเดียวกันหรือต่างคราวกันให้แก่ผู้ถือหุ้นเดิมตามสัดส่วน และตามรายชื่อผู้ถือหุ้นที่มีสิทธิในการจองซื้อหุ้นสามัญเพิ่มทุนที่ปรากฎในสมุดทะเบียนผู้ถือหุ้นในวันที่ 2 พ.ย. 58 ซึ่งเป็นวันกำหนดรายชื่อผู้ถือหุ้นที่มีสิทธิจองซื้อหุ้นเพิ่มทุนของบริษัท (Record Date) และกำหนดวันปิดสมุดทะเบียนเพื่อรวบรวมรายชื่อผู้ถือหุ้นตามมาตรา 225 ของพ.ร.บ.หลักทรัพย์ฯ เป็นวันที่ 3 พ.ย.58 ในอัตราส่วนการจองซื้อ 1 หุ้นเดิมต่อ 1 หุ้นใหม่ ในราคาเสนอขายหุ้นละ 1 บาท